*4η ΕΡΓΑΣΙΑ - Πέμπτη 19 Μαρτίου 2020 – 4ο Δημοτικό Βόλου – Δ1 –* ***Όνομα:***

Επειδή και σήμερα άργησα πολύ,

αφού η δουλειά που κάνω αυτές τις μέρες στο σχολείο είναι απαιτητική,

τη σημερινή εργασία έχετε χρόνο από τούτη τη στιγμή

και μέχρι αύριο το απόγευμα να μου τη στείλετε, αρκεί να είναι …ΚΑΛΗ!

Λοιπόν, προχτές με ένα αλφαβητάρι ασχοληθήκαμε

και με τα συναισθήματα που νιώθουμε, αλληλο-γνωριστήκαμε!

Σκεφτήκατε για όλα τα γράμματα και βρήκατε πολλά

και …αν κι αργότερα σας έρθει κάποια ιδέα, συμπληρώστε την ηλεκτρονικά!

Έτσι το αλφαβητάρι μας συνέχεια θ’ απλώνεται

κι όλη η ομάδα για κάθε νέα ιδέα θα ενημερώνεται!

Σήμερα με ένα άλλο αλφαβητάρι σάς ζητάω ν’ ασχοληθείτε!

Αυτό καλά το ξέρετε και μην το …φοβηθείτε!

Προλάβαμε να το κουβεντιάσουμε όλοι μαζί

και μ’ αυτό αποχαιρετήσαμε την καλή μας Άλκη Ζέη, τη λατρευτή!

Το αλφαβητάρι λοιπόν αυτό στους γονείς σας θα το αφηγηθείτε

κι όλα όσα είπαμε, βλέποντας κάθε εικόνα, σας καλώ να θυμηθείτε

και μαζί τους όσα σκεφτείτε να τα μοιραστείτε!

Για κάθε γράμμα που θυμάστε καλά,

σημειώστε δυο θαυμαστικά!!

Κι όποιος ή όποια τα βρει όλα με τη μια,

θα κερδίσει βραβεία …διαδικτυακά!

Εμπρός, λοιπόν! Ξεκινάμε δυναμικά!

Κι αμέσως μόλις με το αλφαβητάρι τελειώστε,

την άσκηση που σας στέλνω μαζί συμπληρώστε!

Την ακροστιχίδα με λέξεις που ταιριάζουν, γεμίστε!

Εύκολο! Αφού φίλοι της Άλκης Ζέη όλοι είστε!

……………………………………………………………………………………………………………………………………

ΑΚΟΛΟΥΘΕΙ ΚΑΛΕΣΜΑ ΣΕ ΔΙΑΓΩΝΙΣΜΟ

ΓΙΑ ΤΟ Δ1 ΤΟ ΗΛΕΚΤΡΟΝΙΚΟ!

Κι επειδή δεν παύουμε να ‘χουμε τον νου μας ούτε στιγμή

στον παλιο-κορονοϊό που μας απειλεί,

μεταξύ μας όλοι ηλεκτρονικά ας συνεννοηθούμε

κι εμπρός! Ομάδα ενωμένη, ας επιτεθούμε!

Για να πετύχει όμως αυτό,

όνομα ας δώσουμε στην ομάδα δυνατό!

Ποιο άραγε θα είναι αυτό;

Προτείνω διαγωνισμό!

Καθένας μας και καθεμιά όνομα για την ομάδα μας ας σκεφτεί!

Κι όταν όλα τα συγκεντρώσουμε, θα ψηφίσουμε

και ως πλειοψηφία θα αποφασίσουμε

πώς η ομάδα θα ονομαστεί!

Σκεφτείτε! Απ΄ τη μια ο κορονοϊός

κι απ’ την άλλη όλοι εμείς! Εμπρός!

Θα δώσουμε στην ομάδα όνομα δυνατό

και τον κορονοϊό θα διώξουμε για πάντα από ΄δω!